મુંબઈમાં આજે રમાયેલી ઇન્ડિયન પ્રિમિયર લીગની ૩૭મી મેચમાં મુંબઈએ કોલકાતા નાઇટ રાઇડર્સ પર ૧૩ રને જીત મેળવીને પોતાની આશા જીવંત રાખી હતી. પ્રથમ બેટિંગ કરતા મુંબઈએ ૪ વિકેટે ૧૮૧ રન કર્યા હતા જેના જવાબમાં કોલકાતા નાઇટ રાઇડર્સની ટીમ છ વિકેટે ૧૬૮ રન બનાવી શકી હતી. આ જીતની સાથે જ મુંબઈએ પોઇન્ટ ટેબલમાં સ્થાન જાળવી રાખીને મુંબઈના ચાહકોને રોમાંચિત કરી દીધા છે. જો કે, મુંબઈને હજુ પણ આગામી તમામ મેચોમાં શાનદાર દેખાવ કરવો પડશે. આજે રમાયેલી મેચમાં મુંબઈ તરફથી સૂર્યકુમારે ૫૯ અને લુઇસે ૪૩ રન કર્યા હતા. હાર્દિક પંડ્યા ૩૫ રન કરીને અણનમ રહ્યો હતો. કોલકાતા નાઇટ રાઇડર્સની ટીમ આજે દબાણ હેઠળ દેખાઈ હતી. એકમાત્ર ઉથ્થપા ૫૪ રન કરી શક્યો હતો. ચેન્નાઈ સામેની મેચમાં જોરદાર દેખાવ કરનાર શુભમન આજે માત્ર ૭ કરી આઉટ થયો હતો. મેન ઓફ દ મેચ હાર્દિક પંડ્યા જાહેર થયો હતો.